Jakaya Kikwete
Jakaya Kikwete, f. 7.10.1950, tanzanisk politiker, præsident 2005-15. Kikwete er uddannet økonom og blev tidligt medlem af Tanzanias regeringsparti, CCM. Han blev finansminister i 1994; 1995-2005 var han udenrigsminister og virkede bl.a. som mægler i nogle af regionens konflikter, for eksempel i Burundi. I 2005 blev han CCM's kandidat til præsidentvalget, som han vandt med 80 % af stemmerne. Han blev indsat i embedet i december 2005; ved valget i 2010 genvandt han præsidentposten. Som præsident fortsatte han sit virke som mægler, for eksempel i Den Demokratiske Republik Congo og Uganda.